Zemanová, Anna, poslankyňa NR SR (2016-09-23):
Vážený pán predsedajúci, kolegovia, kolegyne, pán Kaliňák tu nie je, ale verím, že počúva niekde v zákulisí alebo na, cez internet, na televízii, tak sa mu prihovorím. Pán minister, pri predchádzajúcej schôdzi ešte v júni, keď ste mali ešte odvahu a ste tu v priestore parlamentu, ste sa prišli obhajovať, povedali ste, že všetky súvislosti s vami v kauze Bašternák a nezákonných odpočtov DPH sú vymyslené. Ohradili ste sa, že nemáme žiadne dôkazy. Ale chcem sa spýtať, že po tom čase, po tých týždňoch, už aj mesiacoch, ako ste vy prispeli k tomu, aby sa vlastne tieto dôkazy našli? Pán minister, ako postúpilo vyšetrovanie, boli ste už vypovedať? Alebo stále tvrdíte, že nie je ešte dosť dôvodov na vaše odstúpenie? Ladislav Bašternák, váš bývalý, možno aj súčasný obchodný partner, je podozrivý, že si od štátu neoprávnene uplatňoval vratky DPH. Od roku 2008 mu štát vyplatil 16 mil. eur, z ktorých je veľká časť minimálne sporná. Nezabudli ste? Pán minister, vaše vzťahy s podnikateľom či skôr s podvodníkom Bašternákom, prepojenia na bývalého ministra Počiatka, bývanie premiéra v dome, ktorý postavil daňový podvodník, dávajú priestor na rôzne konšpiračné teórie. Viete, aj v normálnej krajine aj toto je dôvod na odstúpenie ministra, lebo takýmto počínaním haníte Slovensko. Pán minister, kvôli vám vládna koalícia podupala demokraciu a v parlamente nám zatvorila ústa. Na zákonným spôsobom zvolanej schôdzi nám vypli mikrofóny, kamery a nechali nás za zatvorenými dverami. Z parlamentu si spravili jednoducho lampáreň. Pamätáte? A bolo to pre jeden nápis, ktorý tu ležal na zemi. Táto koalícia má veľký strach, keď sa tvári hrdinsky, faktom je, že sa bojí pravdy, bojí sa vlastného tieňa, ktorý stojí za nimi. Prečo ste nás nenechali vtedy rokovať? Spôsob vedenia aj tejto schôdze má obdobný charakter ako vtedy, mimo dohodnutých časov, ad hoc zvolávať a povedať, áno, ideme rokovať do noci, hlasovať, ste dohodnutí a tešiť sa, že opoziční poslanci možno tu nebudú a tá rozprava uletí niekam bokom a poviete, no, nie sme ani schopní sa dať dohromady, aby sme tuná boli na rokovaní. Je to úbohé. Úbohé z vašej strany, zo strany vládnej koalície a vedenia tohto parlamentu. Alebo je tam iný dôvod, že ste prerušili schôdzu a posunuli ju až na september? Potrebovali ste čas na veľké upratovanie a skartovanie, vybieliť záznamy na daňových úradoch, poskrývať zmluvy na štátne zákazky? Pán minister Kaliňák, pripomeniem vám slová francúzskej europoslankyne Evy Joly. Jej slová boli: „Objektívne vyšetrovanie nemôže byť, pokiaľ bude ministrom Robert Kaliňák. Ladislav Bašternák prevádzal peniaze na Kaliňákove účty, kto mu môže ešte uveriť, že vyšetrenie bude nezávislé, keď on šéfuje vyšetrovateľom?“ Pán minister, vaše zotrvávanie vo funkcii dáva ramená tým typom ľudí, ktorí si chcú uchmatnúť podiel z verejných financií, veď čo, stačí mať kamarátov a môžu si to dovoliť. Tým, že sa držíte funkcie ako kliešť, tým, že ste doteraz nenašli v sebe ani kúska hrdosti a neuvoľnili priestor na vyšetrenie všetkých podozrení, do ktorých ste zapletený, sa znižuje dôveryhodnosť polície a naplno sa odhaľuje nemohúcnosť našej justície. Pre ministra vnútra neplatí prezumpcia neviny, prezumpcia neviny platí pred súdom, ale nie pred verejnosťou a politickou zodpovednosťou. My tu nie sme tribunál, ani tam vonku, keď sme stáli na ulici s občanmi, sme neboli tribunálom. Len sme chceli poukázať na to a pripomenúť vám, že pred tvárou verejnosti platí schopnosť politika vyvodiť zodpovednosť za chyby a klamstvá, ktorých sa dopustil. Voči vám je vedené vyšetrovanie a ste v ťažkom konflikte záujmov. Na schôdzi, ktorá začala ešte v júni, som podala návrh, aby sa hlasovalo tajne, je to procedurálny návrh, o ktorom budeme hlasovať. Vážení poslanci koalície, máte šancu zahlasovať za tejto návrh a hlasovať slobodne. Viacerí z vás sa nechávajú počuť, že čo je veľa, to je veľa a Kaliňák by mal odstúpiť. Vážení poslanci vládnej koalície, budete stáť pred morálnou dilemou, či podporíte konanie, ktoré je v hlbokom rozpore s verejným záujmom, alebo dáte prednosť morálke, zákonnosti a politickej kultúre demokratického štátu. Každému normálnemu človeku na Slovensku je jasné, že políciou preverovaný Robert Kaliňák musí odísť z vlády a premiér Fico z Bašternákovho bytu. Vážení poslanci a poslankyne koalície, nebojte sa zahlasovať za odvolanie Roberta Kaliňáka. Ďakujem. (Potlesk.)